text: Tag tæt på sammenbrud
  26 januar 2010 kl. 16.23
  Sne er tung. På virksomheden Abena i Aabenraa var der risiko for sammenstyrtning, fordi sneen fik taget til at synke. Folk fra Beredskabsstyrelsen graver sneen væk.
  Beredskabsstyrelsen i Haderslev blev anmodet om at sende assistance, fordi et stort stykke af taget så ud, som om det kunne bryde sammen. Sneen har lejret sig i store dynger, som ligger spredt over taget. Der er tale om betydelige mængder, og taget er ikke dimensioneret til at bære flere ton sne.
  Folk fra Beredskabsstyrelsen graver sneen væk, hvorefter en kran fjerner sneen med en stor grab. Men der er risiko for sammenstyrtning, siger vagthavende fra Beredskabsstyrelsen i Haderslev, og derfor er alle folk sikret med seler, så de ikke styrter ned - hvis taget ikke holder. 
  Arbejdet kommer til at vare til langt ud på aftenen.
  